钦定古今图书集成/明伦汇编/闺媛典/第030卷 > 《嗣曹王故太妃郑氏墓志铭》前人
## 钦定古今图书集成/明伦汇编/闺媛典/第030卷 > 《嗣曹王故太妃郑氏墓志铭》前人

大唐贞元景寅岁七月己酉，荆南节度观察使户部
尚书御史大夫江陵尹嗣曹王皋，奉先太妃荥阳郑
氏之丧，归于先王赠尚书左仆射讳职之居，实洛阳
邙山之原。先是皇帝使中谒者诏东京有司，备卤簿
鼓吹，洎祖载仪卫之物，且监视之。事之前日，嗣王有
虞乎“山壤泉隧，不常陵穴，乃以百世之后贻厥来者”
之义，属于小生。太妃讳仲，字正和，恒州司兵文恪之
孙，郴州司户休璿之子。郑之于百族也，如群岳之耸
众山焉，溢于世间，事不待纪。太妃以礼之节为质，以
乐之和为性。以《诗》之“鹊巢采蘩”，“小星殷雷”，《易》之坤蛊，
“家人为德，小大由之。”且以其馀，施之于外。夫是以贤，
子是以贵，以利于家邦。年十有四，归于公族。又十四岁而先嗣王即世，王屋天坛之下，有别墅焉。太妃挈
今之嗣王与女子子洎夫族之叔妹未冠笄者，与本
族凋丧之遗无告者合而家之。居无生资，勤俭自力，
仁以恤，智以图，使夫饥待我粒，寒待我纩，婚姻宦学，
蒸尝之礼，待我以时。嗣王年甫及笄，其所以导成慈
训者，则以父严师教“之道，兼而济之。”于时天下晏然，
而事有将乱之兆。太妃“念嗣王之壮，必及经纶，不患
不贞，患不更践；不患不闻先王之训，患不知下人之
生，卒以仲尼鄙事为教。”及其长也，见其为龚、黄，见其
为方召，享其孝敬，勋荣禄位，三者日跻之报焉。呜呼！
月望而亏，天之道也。以建中三年冬十月九日，遘疾，
薨于潭州官舍之寝，寿七十有二。嗣王奉丧归葬，达
于南荆。国难方兴，天下否塞，朝廷倚宗周维城之固，
加于郡帅一等。乃用鲁公伯禽有为之变，俾复其位，
且使即其次而窆焉。嗣王衔恤奉诏，以战克，以攻拔，
统江西，援江陵。其事墓也，如生平之养；其哀号也，执
干戈者悲之。今兹龟筮叶谋，优诏惟允。议者或曰“东
南之镇，荆州为大，降寇仅灭多虞，未忘遗羊、杜之重，
徇曾闵之节，越三千里，执丧释位，谓安危何员？”以为
嗣王之于朝廷也，曩竭之以忠；朝廷之于嗣王也，今
遂之以孝。君臣家国之际，于是乎古无以逾。况其奉
先之志，不可以夺；临下之政，必可以保。且用崇厥孝
理，始于本枝，使为子者悦，事君者劝，以感人心，以顺
天下。不然何？卒葬吊赠，天王之锡命，视于同盟，有加
等焉。初湖南部将有王国良者，尝危疑负固，历年不
下。嗣王为师，恭太妃之教，以子召之。国良捧檄如归，
抚之以信。其后入卫中禁，锡名维新，乃曰：“尔来之生，
今日之宠，罔极之德也。”哀请赴葬，上嘉而许之。其执
礼致慕，视于苫凷，是以系之于篇。《铭》曰：
“抑抑母仪，禀训德门。来嫔王族，庆集宗臣。如彼崇山，
应时出云。霈然作雨，泽润生人。裕我之蛊，启兹宠勋。
匡载中兴，为唐晋文。宜尔百禄，享兹万春。运夺其养，
天胡匪仁？清洛之阳，修邙之阜。我归我居，我徒我友。
维邙与洛，将安宅之相久。”